Псэм епхыгъэу хэбзиплІ Сыда ахэм яхьылІагъэу зэхэпхыгъэр?\nМы тызтет дунаим игъэпсыкІэ епхыгъэхэу хэбзэ гъэнэфагъэхэр ащ къызэрэщекІокІыхэрэр зэкІэми ашІэ. Адэ псэм епхыгъэ хабзэхэр зэрэщыІэхэм ущыгъуаза? Ахэр Тхьэм дытиІэ зэфыщытыкІэхэр къэзгъэ-нафэхэрэр ары. Мыхэр зыфэдэхэр зэхэтфыных.\n1. Апэрэ хабзэр\nТхьэм о шІу уелъэгъу, уищыІэныгъэ\nзыфэдэщтымкІэ Ащ гухэлъ гъэшІэгъон\nдэдэхэр, дахэхэр иІэх.\nАдам илъэхъан къыщегъэжьагъэу Тхьэм ишІулъэгъу тхьэлІыкІохэмкІэ къыгъэлъагъощтыгъ. Ащ инэфэІуагъэхэр зэхъокІыныгъэ гори ямыІэу Тхьэм и ГущыІэу Библием дэтых.\n(Тхьэм и ГущыӀэ щыщ КъэбарышӀум къыхэхыгъэ чІыпІэхэу мыщ къыкІэлъыкІохэрэм уяджэ зыхъукӀэ, ахэр зыщыхэтхэ чІыпІэхэми уяджэ зыхъукӀэ).\nШІулъэгъуныгъэр зэлъытыгъэр Тхьэр тэ шІу зэрэтлъэгъурэр арэп, ау Ежь тэ шІу тызэрилъэгъурэр ары нахь.\n(Еплъ: Апостол Иуан 1-рэ тхылъэу ытхыгъэр 4:10)\nСыд пае Тхьэм тыкъыгъэшІыгъа?\nТхьэм зы цІыф закъом цІыф лъэпкъ пстэури къыхигъэхъукІыгъэх, дунаим тыдыкІи щыпсэунхэм пае. Ятетыгъохэмрэ япсэупІэхэмрэ гъунэу афэхъущтхэр къыгъэнэфагъэх. Тхьэм цІыфхэр къызфигъэхъугъэхэр ахэр Ежьым лъыхъухэу Іэбэ-лъабэхэзэ, зыгорэущтэу къагъотыныр ары. Ау щытми, Тхьэр тэ тщыщэу хэти пэчыжьэп. Ежьыр ары тызыгъэпсэури, къэтэзгъэкІухьэри, тыщызгъаІэри.\n(Еплъ: Апостолхэм Іофхэу ашІагъэхэр 17: 26 -28)\nСыда нэбгырэ пэпчъ Тхьэр зэригъэшІэным пэрыохъу фэхъурэр?\nАщ иджэуап ятІонэрэ хабзэм хэтэгъуатэ:\n2. ЯтІонэрэ хабзэр\nТхьэмрэ цІыфымрэ азыфагу тІокІэ куушхо дэлъ. псэкІодэу ышІагъэм къыхэкІэу цІыфыр Тхьэм пэІапчъэу, Ащ игухэлъхэри ишІулъэгъуи къыгурымыІохэу хъугъэ.\n… цІыф пстэуми псэкІод ашІагъ, Тхьэм ыдэжь къикІырэ щытхъушхомкІи Іахьэ яІэп. (Еплъ: Апостол Паул Рим къалэм дэсхэм афитхыгъэр 3:23)\nЦІыфыр – Тхьэм къыгъэхъугъ. КъэзгъэшІыгъэм зэрэрихъухьагъэу, Ащ игъэунэфыгъэ хэбзэ лъапІэхэм атетэу, блэгъэныгъэ пытэ дыриІэу щыІэн фэягъэ. Ау цІыфым ахэр ыукъуагъэх, зигъэгуркъэу ежь шІоигъо гъогур къыхихыгъ. КъэзгъэшІыгъэм зыкъыпиІэти, тхьамыкІэгъо теубытэныгъэр зешІым Ащ пэІапчъэу къэнагъ. Тхьэм упэуцужьыныр е Ащ уфэмыщэгъэныр – Тхьэм и ГущыӀэ псэкІодкІэ елъытэ.\nЦӀыфыр Тхьэм пэІапчъ.\nСыда пІомэ псэкІодым къыхэкІырэр лІэныгъэр ары (Тхьэм гупсагъэмкІэ упэІэпчъэныр).\n(Еплъ: Апостол Паул Рим къалэм дэсхэм афитхыгъэр 6:23)\nМы сурэтым теплъын: Тхьэр лъапІэ, цІыфыр псэкІодышІ. ЦІыфымрэ Тхьэмрэ азыфагу тІокІэ куушхо дэлъ. Адэ цІыфым, фаемэ, а тІуакІэр къызэринэкІын ылъэкІынэу щыта? Зыгорэхэр ІофышІоу ашІэхэрэмкІэ, философиемкІэ, дин зэфэшъхьафхэмкІэ – ежьхэм акІуачІэкІэ Тхьэм зэрэлъыІэсынхэм ыуж итых.\nА тІокІэ куум узэрэзэпырыкІын плъэкІыщт амал закъоу\nщыІэм ящэнэрэ хабзэм тыщегъэгъуазэ:\n3. Ящэнэрэ хабзэр\nТыкъэнэжьыным пае Тхьэм тфыхихыгъэ гъогу закъор – Исус Христос. ПсэкІодым тыкъызэрэхэкІыжьыщт амал закъоу тэркІэ щыІэр Исус, Тхьэм ишІулъэгъурэ игухэлъхэмрэ АщкІэ тегъашІэх.\nИсус тэщ пае лІагъэ\nАу шІулъэгъуныгъэу къытфыриІэр Тхьэм мырэущтэу къыгъэлъэгъуагъ: тэ тыпсэкІодышІэ пэтзэ, Христос тэщ пае лІагъэ.\n(Еплъ: Апостол Паул Рим къалэм дэсхэм афитхыгъэр 5:8)\nТипсэкӀодхэм апае Ар къурмэн хъугъэ\nСыда пІомэ Христосэу псэкІод зи зымышІагъэр Тхьэм псэкІодым икъурмэныпхъэу ышІыгъ, Христос тыгухэм арылъэу Тхьэм Ежьым ыдэжькІэ шъыпкъагъэ тиІэу ылъытэным пае.\n(Еплъ: Апостол Паул Коринф къалэм дэсхэм я 2-рэ тхылъэу афитхыгъэр 5:21)\nАр лІагъэхэм къахэтэджыкІыжьыгъ\nХристос типсэкІодхэр ыпщыныжьынхэм пае, лІагъэ… Ар къэунэм чІалъхьажьыгъэу, Тхьэм игущыІэ тхыгъэхэм атетэу, ящэнэрэ мафэм къэхъужьыгъ…\n(Еплъ: Апостол Паул Коринф къалэм дэсхэм 1-рэ тхылъэу афитхыгъэр 15:3-6)\nТхьэм узэрэфэкІощт гъогу закъор Исус\nИсус къыІуагъ: - Гъогури, шъыпкъагъэри, щыІэныгъэри Сэры; Сэ сигъогу рымыкІомэ, Ты лъапІэм ыдэжь цІыф зи кІошъущтэп.\n(Еплъ: КъэбарышІур Иуан къызэриІотагъэр 14:6)\nСурэтым зэритлъагъорэмкІэ, тІокІэ куоу Тхьэмрэ цІыфымрэ азыфагу дэлъыгъэм типсэкІодхэм апае шъынэм фэдэу къурмэн хъугъэ ИсускІэ Тхьэм зэпырыкІыпІэ фишІыгъ.\n…Иуан Исус къакІоу зелъэгъум, къыІуагъ: - Мары Тхьэм икъурмэныпхъэ шъынэу дунаим ицІыфхэм япсэкІодхэр атезыхыжьырэр.\n(Еплъ: КъэбарышІур Иуан къызэриІотагъэр 1:29)\nЗэрэхъурэмкІэ, хэбзищ тэ зэдгъэшІагъ.\nАу умыкІодэу укъэнэжьыным пае ар икъурэп\n4. ЯплІэнэрэ хабзэр\nТымыкІодэу тыкъэнэжьынышъ, егъэшІэрэ щыІэныгъэр дгъотыным пае, Исус ти КъэгъэнэжьакІоуи ти Зиусхьанэуи зэрэщытыр тшъхьэкІэ тштэн фае. Ащ дэжьым Тхьэм тищыІэныгъэ пае ишІулъэгъуныгъэрэ игухэлъхэмрэ зыфэдэхэр къэтшІэщтых.\nЦІыф пэпчъ Исус ышІошъ ыгъэхъун фае\nАу Ежьыр зэкІэ зыштэгъэ цІыфхэу, ЕжьымкІэ шІошъхъуныгъэ зиІэхэр Тхьэм ибын хъунхэу фитыныгъэ аритыгъ.\n(Еплъ: КъэбарышІур Иуан къызэриІотагъэр 1:12)\nТишІошъхъуныгъэкІэ Исус тэштэ\nТхьэм игукІэгъэкІэ шъумыкІодэу шъукъыгъэнэжьыгъ, шІошъхъуныгъэ шъиуІэу зэрэхъугъэм пае. Ар къызпкъырыкІыгъэр шъорэп, ар Тхьэм итын нахь. ШІу зэрэтшІагъэр арэп Тхьэм тымыкІодэу тыкъызкІигъэнэжьырэр. ЦІыф гори зыщымытхъужьыным пае.\n(Еплъ: Апостол Паул Ефес дэсхэм афитхыгъэр 2:8-9)\nИсус тызезэгъыкІэ, икІэрыкІэу тыкъэхъужьы\nЦІыфыр ятІонэрэу, ыпсэкІэ къызэрэхъужьырэм, зэреджэхэрэр икІэрыкІэу укъэхъужьыныр.\n(Еплъ: КъэбарышІур Иуан къызэриІотагъэр 3:1-8)\nАр зыхъурэр Исус уищыІэныгъэ къызебгъэблагъэкІэ ары\nИсус ыІуагъ: Мары, пчъэм сыІутэу сыкъытео. Зыгорэм сымакъэ зэхихэу, пчъэр къыІуихымэ, ащ ыдэжь сихьащт.\n(Еплъ: Исус Христос Іофхэу Иуан къыфигъэнэфагъэхэр 3:20)\nИсус пштэным къикІырэр псэкІодышІэ щыІакІэу узхэтыгъэр ІэкІыб пшІынышъ, Тхьэм зыфэбгъэзэныр, уипсэкІодхэр зэкІэ къыпфигъэгъунхэу Исус уищыІэныгъэ къыхэбгъэхьаныр ары. Джащыгъум Тхьэм игупшысэхэмкІэ узэрэзэхилъхьагъэм фэдэ ухъуным пае Исус ІэпыІэгъу къыпфэхъущт. Ащ къикІырэр мы Іофыр акъылкІэ зэхэпшІыкІыныр е гукІэ къызыхатшІэхэмкІэрэ пштэныр арэп. Анахьэу мэхьанэ зиІэр – Исус пшІошъ хъуныр, Ащ узэрэлъыкІощтымкІэ теубытагъэ пшІыныр ары.\nМы сурэтхэм щыІэкІитІур зыфэдэр къагъэлъагъо\nЦІыфым ежь зэрэфаеу къыгъэшІэрэ ыІэныгъэр\nСэ – Сэ-р тахътэм тес\nИ – Исус сищыІэныгъэ щызгъэпэрытырэп\nИсус зыфэе щыІэныгъэр\nИ – Исус тахътэм тес\nСэ – Исус сищыІэныгъэ игупчэ ит\nТара мы гу сурэтитІум язэу о уищыІэныгъэ изытет къэзгъэлъагъорэр?\nТара тІум язэу къыхэпхырэр?\nСыдэущтэу Исус пштэщта? Мары зэрэпшІыщтыр\nДжыдэдэм Исус тхьэлъэІукІэ пштэн плъэкІыщт\n(ТхьэлъэІур – ар Тхьэм узэрэдэгущыІэрэ шІыкІэр ары).\nТхьэм цІыфым ыгу изытет дэгъоу ешІэ. Арышъ, ТхьэмкІэ мэхьанэ зиІэр тыгухэм язытет нахь, гущыІэу къатІохэрэр арэп.\nТхьэлъэІур мыщ фэдэн ылъэкІыщт:\n«Зиусхьанэу Исус! Сэ сипсэкІодхэм апае О къурмэн ухъуи, узэрэлІагъэм\nпае сыпфэраз. Сыгу О къыпфызэІосэхы, ащ къихь. Си Зиусхьанэуи си КъэгъэнэжьакІоуи къысфэхъу. СипсэкІодхэр къысфэбгъэгъухи, егъэшІэрэ щыІэныгъэр къызэрэсэптыгъэм пае сыпфэраз. О узфэе цІыфым фэдэу сышІ. Амин.»\nДжы о егупшыс: шъыпкъэмкІэ угукІэ пшІоигъор мы гущыІэхэм къагъэнафа? Армэ, джыдэдэм Тхьэм елъэІуи, Исус ыІуагъэр къыгъэшъыпкъэжьынышъ, уищыІэныгъэ къыхэхьащт.\nИсус уищыІэныгъэ къыхэхьагъэмэ сыдэущтэу къэпшІэщта?\nИсускІэ шІошъхъуныгъэ уиІэным пае Тхьэм укъызэригъэгугъэрэр тхылъэу «Исус Христос Іофхэу Иуан къыфигъэнэфагъэхэр» зыфиІорэм (3:20) итхагъ: Ежь пае пчъэр къыІузыхырэм ыдэжь Ар ихьащт. Адэ Исус укъызэригъэгугъагъэр ымыгъэцэкІэжьын ылъэкІыщта?\nСыда Тхьэм уитхьэлъэІу джэуап къызэрэритыгъэм уицыхьэ тезыгъэлъырэр? Тхьэми Ащ и ГущыІи къаІохэрэр сыдыгъуи гъэцэкІагъэхэу зэрэхъурэр ары.\nИсус зышІошъ хъурэ пстэури Библием мыкІодыжьын щыІэныгъэмкІэ къегъэгугъэх\nШыхьатныгъэр мары: Тхьэм мыкІодыжьын щыІэныгъэ къытитыгъ, а мыкІодыжьын щыІэныгъэри Тхьэм Ежь Ыкъо тэ къытыригъэтыгъ. Къо КІасэр зыгу илъ цІыфым а щыІэныгъэр иІ. Шъо, Тхьэм Ыкъо ыцІэкІэ шІошъхъуныгъэ зиІэхэм, мыкІодыжьын щыІэныгъэ шъуиІэ зэрэхъугъэр шъушІэным пае, мы Іофхэр къышъуфэсэтхых.\n(Еплъ: Апостол Иуан 1-рэ тхылъэу ытхыгъэр 5:11-13)\nИсус сыдыгъуи зэрэуигъусэм пае Тхьэм рэзэныгъэ фэшІ: Ныбжьи ухэсынэжьыщтэп, уизакъоуи укъэзгъэнэщтэп.\n(Еплъ: Джурт цІыфхэм тхылъэу афатхыгъэр 13:5).\nАрышъ, Исус къызеогъэблагъэм, игъэгугъэныгъэкІэ Ар пкІоцІыкІэ щыІэу хъуи, мыкІодыжьын щыІэныгъэр бгъотыгъэ. Исус уигъапцІэрэп.\nШӀошъхъуныгъэр зытет лъапсэр\nТишІошъхъуныгъэ ылъапсэр – гукІэ къызыхатшІэхэрэр арэп, Тхьэм и ГущыӀэ къыщытитырэ гъэгугъэныгъэхэр ары нахь. Тхьэри Ащ и ГущыІи щыІэ шъыпкъэх, Тхьэмрэ Ащ и ГущыІэрэ цыхьэ афэпшІыныр – ар шІошъхъуныгъ, шІошъхъуныгъэм къыкІэлъыкІорэр гукІэ къызыхатшІэхэрэр ары. (Еплъ: КъэбарышІур Иуан къызэриІотагъэр 14:21)\nМы сурэтым щыІэ шъыпкъэр, шІошъхъуныгъэр, гукІэ къызыхатшІэхэрэр зэрэзэпхыгъэхэр къегъэлъагъох. МэшІокоу щэу зэпытыр шъолъэгъу: паровозымрэ вагонитІумрэ. Вагонхэр пымышІагъэхэми, паровозыр ежь-ежьырэу зэрэкІошъущтыр гъэнэфагъэ, ау паровозыр имыгъусэмэ, вагоным мэшІокур ыгъэкощын ылъэкІыщтэп. ИсускІэ шІошъхъуныгъэ зиІэри джащ фэд – гукІэ къызыхишІэхэрэм ар агъэІорышІэнэу щытэп. ТищыІэныгъэ къезыгъэкІокІырэр Тхьэмрэ Ащ и ГущыІэрэ.\nШІошъхъуныгъэкІэ Исус пштагъэмэ…\nШІошъхъуныгъэкІэ Исус зыпштагъэм къыщегъэжьагъэу хъугъэр бэ, ау анахьэу мэхьанэ зиІэр –\n1. Исус уищыІэныгъэ къыхэхьагъ.(Исус Христос Іофхэу Иуан къыфигъэнэфагъэхэр 3:20, Ап. Паул Колоссэ къалэм дэсхэм афитхыгъэр 1:27)\n2. Тхьэм уипсэкІодхэр къыпфигъэгъугъэх. (Ап. Паул Колоссэ къалэм дэсхэм афитхыгъэр 1:14)\n3. Тхьэм ибынхэм ащыщ ухъугъ. (Иуан 1:12)\n4. МыкІодыжьын щыІэныгъэр бгъотыгъэ. (Иуан 5:24)\n5. Тхьэм укъызфигъэхъугъэ гухэлъышхом уфакІоу ебгъэжьагъ. (Иуан 10:10,\nАп. Паул Коринф дэсхэм я 2-рэ тхылъэу афитхыгъэр 5:17,\nАп. Паул Фессалоникэ дэсхэм 1-рэ тхылъэу афитхыгъэр 5:18)\n«ИкІэрыкІэу укъэхъужьыным», щыІэныгъэм имэхьанэ зэлъытыгъэр пшІэным нахь хьалэмэтэу щыІэныгъэм зыгорэ хэлъа! Зиусхьаным къыпфишІэгъэ пстэумэ апае джыдэдэм рэзэныгъэ тхьэлъэІу фэпшІынэу уфаеба? Тхьэм рэзэныгъэу фэпшІырэм уишІошъхъуныгъэ зыфэдэр къегъэлъагъо.\nАдэ сыда щыІэныгъакІэу бгъотыгъэм уигъэтхъэжьыным пае уищыкІагъэр?\nИсускІэ шІошъхъуныгъэу уиІэр нахь пытэным ищыкӀагъэр\nИсускІэ шІошъхъуныгъэу уиІэр нахь пытэныр зэлъытыгъэр Ащ сыдрэмкІи цыхьэ фэпшІыныр ары. ШІошъхъуныгъэ уиІэу узэрэщыІэм ишІуагъэкІэ Тхьэм нахьи нахьыбэу ущыгугъынэу, узэгупшысэрэ, узэрэзекІорэ пстэухэмкІи Ащ цыхьэ фэпшІынэу амал огъоты.\nТхьэм и ГущыӀэ мафэ къэс едж, ащ хэгупшысыхь. (Апостолхэм Іофхэу ашІагъэхэр 17:11)\nМафэ къэс Тхьэм елъэІу. (Иуан 15:7)\nТхьэм ыІорэм ренэу едэІу. (Иуан 14:21)\nТхьэм ишІуагъэкІэ уищыІэныгъэ шІагъоу къыхэхъухьэхэрэр цІыфхэм къафэІуатэх, шІошъхъуныгъэ зимыІэхэр Исус къыфащэх. (Маттэ 4:19, Иуан 15:8)\nУищыІэныгъэ къырыкІощтымкІэ Тхьэм цыхьэ фэшІ. (Ап. Петрэ 1-рэ тхылъэу ытхыгъэр 5:7)\nУищыІэныгъэрэ уишыхьатхэмкІэрэ Тхьэм Ыпсэ ЛъапІэ зыфэгъэІорышІ, Ащ ыкІуачІэ къызфэгъэфед.\n(Ап. Паул Галатие хэкум исхэм афитхыгъэр 5:16-17; Апостолхэм Іофхэу ашІагъэхэр 1:8)\nШІошъхъуныгъэ зиІэхэм уахэтыныр\nТхьэм и ГущыӀэ шІошъхъуныгъэ зиІэхэр зэІукІэхэр хамынэнхэу егъэгъуазэх.\n(Еплъ: Джурт цІыфхэм тхылъэу афатхыгъэр 10:25)\nПхъэкІэгъэстынхэр зэтелъхэмэ, дэгъоу мэстых. Ау зэпэзырызхэ зыхъукІэ, псынкІэу мэкІосэжьых. ШІошъхъуныгъэ зиІэхэми къащышІырэр джары.\nИсускІэ шІошъхъуныгъэ зиІэ цІыфхэу узщыпсэурэ чІыпІэм чэзыукІэ щызэІукІэхэрэм адэжь кІозэ шІы. УишІошъхъуныгъэ нахь пытэнымкІэ ащ мэхьанэшхо иІ.